Carina Christensen (KF), 2009-10-22:
Tak for meldingen fra hr. Per Clausen i forhold til de kommende medieforligsforhandlinger.
Det bliver jo spændende at se, om det så kan ende med, at vi får alle partier ind i medieforligskredsen i den kommende periode.
Jeg vil da gerne takke de partier, der er mødt frem, for de bemærkninger, som lovforslaget har afstedkommet under førstebehandlingen her i dag.
Her er tale om et lovforslag, som har til hovedformål at gennemføre EU-direktivet om audiovisuelle medietjenester.
Direktivet reviderer og opdaterer direktivet om »Fjernsyn uden grænser«, som siden 1989 har reguleret tv-sprednings-virksomhed i EU.
Det drejer sig bl.a. om nye bestemmelser om tv-lignende tjenester, der leveres on demand, samt nye regler vedrørende traditionel fjernsynsvirksomhed.
Der er i vidt omfang tale om en teknisk gennemførelse af direktivets nye minimumsregler.
De centrale punkter i lovforslaget vedrører afgrænsningen af de yderligere tv-tjenester, som radio- og fjernsynsloven fremover skal finde anvendelse på, regler om korte nyhedsuddrag fra begivenheder af stor offentlig interesse og regler om produktplacering.
Der foreslås ikke liberaliseringer af de danske reklameregler i forbindelse med direktivets liberaliseringer på reklameområdet.
Det har ikke været et politisk ønske i kredsen af partier bag medieaftalen for 2007-2010.
Lovforslaget betyder, at der i overensstemmelse med direktivet sker en udvidelse af radio- og fjernsynslovens anvendelsesområde til at omfatte tv-virksomhed uanset valget af teknologisk distributionsplatform.
Hermed vil de nugældende regler om reklamer, sponsorering og programindhold for tv blive udstrakt til også at gælde for tv-udsendelser på ikketraditionelle platforme såsom nettet, mobilnetværk m.v.
Dernæst vil der blive indført en regulering af programindhold, reklameindhold og sponsorering af tv-lignende on demand-tjenester svarende til direktivets minimumsregler.
Og der vil i overensstemmelse med direktivets regler og intentioner blive indført en ret for tv-stationer til at få korte nyhedsuddrag fra begivenheder af stor interesse for offentligheden, som transmitteres med eneret af en tv-station.
Desuden foreslås eksplicitte regler om produktplacering for tv og tv-lignende on demand-tjenester, hvorefter produktplacering i alle typer programmer som udgangspunkt fortsat er forbudt.
Dog vil der under direktivets betingelser for at imødekomme dagens realiteter blive givet adgang til at vise både danske og udenlandske spillefilm og korte dokumentarfilm samt fiktionsprogrammer m.v. produceret uden for Danmark, som altså indeholder produktplacering.
Uden tilknytning til direktivet foreslås endelig indført regler, der muliggør, at programvirksomheden på den fjerde FM-radiokanal udøves af DR indtil den 31. december 2010.
Forslaget er en lille ændring af radioog fjernsynsloven af teknisk karakter.
Og der er tale om en opfølgning på tillægsaftalen af 9. juni 2009 til medieaftalen for 2007-2010 om udvikling af radiomarkedet.
Partierne bag medieaftalen har endnu ikke truffet politisk beslutning om anvendelsen af den fjerde FM-radiokanal, når DR's nuværende tilladelse til kanalen udløber pr. 31. december 2009.
Regeringen vil som led i sit kommende udspil til en ny medieaftale for 2011-2014 komme med et oplæg om den fremtidige anvendelse af kanalen.
Med forslaget her vil det være muligt at undgå tom æter, indtil en permanent løsning for kanalen kan træde i kraft.
Med de ord vil jeg sige tak for bemærkningerne og se frem til en velvillig behandling i Kulturudvalget.